***Oviraptor*** je maleni mongolski dinosaur teropod, kojeg je prvi otkrio paleontolog Roy Chapman Andrews, a prvi ga je opisao Henry Fairfield Osborn 1924. godine. Njegov latinski naziv znači *"kradljivac jaja"*, što se odnosi na činjenicu da je prvi primjerak pronađen na hrpi jaja koja su smatrana *Protoceratopsovim*. Drugi dio naziv znači *"ljubitelj ceratopsa"*, što se također odnosi na već spomenuto otkiće. Osborn je 1924. objasnio da mu je dato takvo ime jer je lubanja *Oviraptora* bila vrlo blizu jajima (dijelilo ih je samo četiri inča pijeska). Međutim, Osborn je također objasnio da nas naziv *Oviraptor* "može u potpunosti navesti na pogrešan zaključak što se tiče njegove ishrane i ponašanja." U 1990-im, otkriće oviraptoida *Citipatija* tijekom gniježđenja je potvrdilo Osbornove sumnje oko imena. To je otkriće pokazalo da su "*Protoceratopsova* jaja" vjerojatno pripadala samome *Oviraptoru* i da je primjerak zapravo ležao na njima.

*Oviraptor* je živio tijekom perioda kasne krede, prije oko 75 milijuna godina; definitivno je određen samo jedan primjerak (zajedno sa jajima) iz formacije Djadokhta u Mongoliji, ali postoji još jedan mogući primjerak (također s jajima) iz sjeveroistočne regije Mongolije iz područja po imenu Bayan Mandahu.

Opis
----

Crtež lubanje tipičnog primjerka vrste *Oviraptor philoceratops*, AMNH 6517Rekonstrukcija glave; napomena: nije poznat izgled krijeste.
*Oviraptor philoceratops* je poznat od jednog nepotpunog skeleta (AMNH 6517), kao i od gnijezda koje sadrži oko 15 jaja koja su pripojena ovoj vrsti (AMNH 6508). 

Dok je postojao, *Oviraptor* je bio jedan od najpticolikijih dinosaura. Njegov prsni koš je pokazivao nekoliko osobina tipičnih za ptice, uključujući i grupu procesa na svakom rebru, koje su održavale prsni koš suhim. *Nomingiai*, srodniku *Oviraptora*, je pronađena trtica (grupa zbijenih kralježaka koji će kasnije držati repna pera ptica). Udubine u koži kod primitivnijih oviraptosaurida, poput *Caudipteryxa* i *Protarchaeopteryxa*, jasno pokazuju ekstenzivnu pokrivenost tijela perjem, pernata krila i pernati rep. Postojanje trtice pokazuje da su postojala repna pera i kod *Nomingiae*, što ukazuje na to da je ova osobina bila česta među oviraptosauridima. Uz to, pozicija u kojoj se *Citipati* gnijezdio pokazuje da su jaja pokrivali perjem na rukama. Budući da su anatomske sličnosti između ovih vrsta i *Oviraptora* velike, vrlo je vjerojatno da je i *Oviraptor* imao perje.

*Oviraptora* se tradicionalno prikazuje sa prepoznatljivom krestom, kao kod kazuara. Međutim, ponovni pregledi nekoliko oviraptoida pokazuju da ova poznata vrsta sa visokom krestom zapravo pripada rodu *Citipati*, srodniku *Oviraptora*. *Oviraptor* je vjerojatno imao krestu, ali njezina tačna veličina i oblik su nepoznati jer je lubanja jedinog priznatog primjerka zdrobljena.

Klasifikacija
-------------

*Oviraptor* je u početku pripojen ornithomimidima od strane Osborna zbog bezubog kljuna. Osborn je također našao sličnosti sa *Chirostenotesom*, koji se još uvijek smatra bliskim srodnikom *Oviraptora*. Barsbold je 1976. godine stvorio novu porodicu koja će sadržavati *Oviraptora* i njegove bliske srodnike, što *Oviraptora* čini tipičnim rodom porodice Oviraptoridae.

Dok je originalni primjerak *Oviraptora* bio u lošem stanju, a posebno slomljena i deformirana lubanja, noviji i potpuniji primjerci oviraptorida su pridodati ovom rodu u 1970-im i 1980-im. Barsbold je 1976. godine dodao još šest primjeraka rodu *Oviraptor* (uključujući IGM 100/20 i 100/21), ali su oni kasnije reklasifikovani u novi rod *Conchoraptor*. Jedan primjerak, IGN 100/42, je možda najpoznatiji zbog svoje dobro očuvane lubanje i veličine. Barsbold je 1981. ovaj primjerak klasifikovao u rod *Oviraptor* i on je reprezentirao *Oviraptora* u većini popularnih prikaza i u znanstvenim studijama oviraptorida. Međutim, ovaj je primjerak, sa svojom visokom krestom kao kod kazuara, bio ponovno ispitan i otkriveno je da nije toliko srodan *Oviraptoru* i smješten je u rod *Citipati*

Ponašanje
---------

Rekonstrukcija gniježđenja primjerka
Kao što njegov naziv to pokazuje, za *Oviraptora* se u početku smatralo da je jeo jaja, zbog povezanosti sa fosiliziranim gnijezdom sa jajima koja su pripojena *Protoceratopsu*. Ideju o čeljusti koja drobi je prvi predložio H. F. Osborn, koji je vjerovao da je bezubi kljun originalne lubanje, zajedno sa ekstenzijom od nekoliko kostiju ispod ralja, mogao biti *"alat za probijanje jaja"*. Barsbold je 1977. godine prosudio da je snaga kljuna bila dovoljna da probije ljušture školjki koje su pronađene u istoj geološkoj formaciji kao i *Oviraptor*. Već spomenute kosti formiraju dio glavne kosti gornje čeljusti (*maxilla*), čija se dva dijela konvergiraju na sredini i formiraju par šiljaka. Ostatak koštanog nepca je, za razliku od svih ostalih dinosaura, bilo prošireno ispod linije čeljusti i guralo bi se u prostor između bezube donje čeljusti. Kljun (*rhamphotheca*) je pokrivao rubove donje i gornje čeljusti i vjerojatno nepce, kako su pretpostavili Barsbold i Osborn. 

Otkriće primjerka *Citipatija* (srodnog oviraptorsaurida) tijekom gniježđenja je pokazalo da su jaja zapravo pripadala *Oviraptoru*, a ne *Protoceratopsu*, kao i to da se tipični primjerak vjerojatnije gnijezdio nego jeo jaja. Međutim, ne mora značiti da *Oviraptor* nije jeo i jaja, ali njegova ishrana ostaje nepoznata. Jedini potvrđeni skelet vrste *Oviraptor philoceratops* je imao u stomačnoj šupljini i fosilizirane ostatke guštera, što pokazuje da je on bio barem djelomično mesožder.

U popularnoj kulturi
--------------------

Zahvaljujući svojem bizarnom, pticolikom izgledu, kao i reputaciji kradljivca jaja, *Oviraptor* je vrlo popularan u znanstvenoj fantastici koja prikazuje dinosaure. Međutim, skoro svi popularni prikazi *Oviraptora* se zapravo baziraju na rekonstrukcijama jednog oviraptoida sa visokom krestom, *Citipatija*, koji za sada nije priznat kao pripadnik roda *Oviraptor*.

Jedan istaknut primjer *Oviraptora* u znanstvenoj fantastici je njegovo pojavljivanje u knjizi Jamesa Gurneya, *Dinotopia*. Gurney ga je preimenovao u *"Ovinutrix"*, što znači *"njegovatelj jaja"*. *Oviraptor* se često prikazuje u filmovima sa dinosaurima, poput Disneyevog filma *Dinosaur*, gdje je prikazan dok krade jaje *Iguanodona*. Pojavio se i u prvoj epizodi televizijske serije Discovery Channela *Planet dinosaura*, gdje se natječe za hranu sa *Velociraptorom*. *Oviraptor* se također pojavio u nekoliko video igara, uključujući i *Dino Stalker* i *Dino Crisis 2*, gdje je u stanju pljuvati otrov kao *Dilophosaurus* iz filma *Jurski park*. Ruby je mlada ženka *Oviraptora* koja se sprijatelji sa dinosaurima u TV seriji Zemlje prije vremena.

Izvori
------

1. 1 2 3  Osborn, H.F. (1924). "Three new Theropoda, *Protoceratops* zone, central Mongolia." *American Museum Novitates,* **144**: 12 pp. 8 figs.; (American Museum of Natural History) New York. (11.7.1924).
2. ↑  Dong and Currie, P. (1996). "On the discovery of an oviraptorid skeleton on a nest of eggs at Bayan Mandahu, Inner Mongolia, People's Republic of China." *Canadian Journal of Earth Sciences*, **33**: 631-636.
3. ↑  Paul, G.S. (2002). *Dinosaurs of the Air: The Evolution and Loss of Flight in Dinosaurs and Birds.* Baltimore: Johns Hopkins University Press.
4. 1 2  Clark, J.M. Norell, M.A. & Barsbold, R. (2001). "Two new oviraptorids (Theropoda:Oviraptorosauria), upper Cretaceous Djadokhta Formation, Ukhaa Tolgod, Mongolia." *Journal of Vertebrate Paleontology* **21(2)**:209-213. June 2001.
5. 1 2  Barsbold, Rinchen (1976). „A new Late Cretaceous family of small theropods (Oviraptoridae n. fam.) in Mongolia". *Doklady Akademii Nauk SSSR* **226** (3): 685–688.
6. ↑  Barsbold, R. (1986). "Raubdinosaurier Oviraptoren" [na Ruskom]. In: O.I. Vorob’eva (ed.), *Gerpetologičeskie issledovaniâ v Mongol’skoj Narod−noj Respublike*, 210–223. Institut èvolûcionnoj morfologii i èkologii životnyh im. A.N. Severcova, Akademiâ nauk SSSR, Moscow.
7. ↑  Barsbold, R. (1981). "Toothless dinosaurs of Mongolia." *Joint Soviet-Mongolian Paleontological Expedition Transactions*, **15**: 28-39. [in Russian]
8. ↑  Barsbold, R. Maryanska, T. and Osmolska, H. (1990). "Oviraptorosauria," in Weishampel, D.B. Dodson, P. and Osmolska, H. (eds.). *The Dinosauria*. Berkeley: University of California Press, pp. 249-258.
9. ↑  Norell, Clark, Chiappe, and Dashzeveg, (1995). "A nesting dinosaur." *Nature*, **378**: 774-776.

Drugi projekti
--------------

|  |  |
| --- | --- |
|  | U Wikimedijinoj ostavi ima još materijala vezanih za: **Oviraptor** |
|  | Wikivrste imaju podatke o: **Ovirpatoru** |

***Oviraptor*** na Wikimedijinoj ostavi